《贺杨绵州除武陵守》
宋代·史尧弼

越王楼前佳气浮，涪翁江上恩波流。
几年结佩作邦相，万物气吐人歌讴。
白鹤池边嗟来暮，武陵溪畔桃花路。
忽传芝检九天来，会拥朱旛两轮去。
辕攀蹬截无留停，痒爬垢栉待苏酲。
仙人延贮一笑喜，探丸付授真长生。
老大自合朝家用，未许三刀频入梦。
鹤发行趋鸳鹭班，更作吾州九鼎重。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。